### Resume

Lodsejer har anmodet om en lokalplan, der muliggør opførelse af rækkehuse i et område nord for [adresse] ud mod Østjyske Motorvej. Eksisterende lokalplan nr. 1114 giver kun mulighed for etablering af parcelhuse. Der er behov for en ny lokalplan, da området er påvirket af støj fra motorvejen. Ny bebyggelse skal derfor opføres som sammenhængende rækkehuse, for at sikre udendørs opholdsarealer kan overholde de vejledende grænseværdier for støj. Der kan opføres op til 22 boliger med et samlet etageareal på 2.500 m². Området fremstår idag som en ubebygget grund med spredt beplantning.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Teknisk Udvalg besluttede på mødet 8. juni 2021, pkt. nr. 151, at igangsætte udarbejdelse af lokalplan nr. 1343.

Lokalplanens indhold:

Lokalplanen udarbejdes med baggrund i eksisterende lokalplan nr. 1114, der udlægger området til boligområde i form af åben-lav og tæt-lav bebyggelse. Med den nye lokalplan ændres muligheden for åben-lav bebyggelse til, at der fremadrettet kun kan opføres tæt-lav bebyggelse i området. Bebyggelsens udformning og placering er med til at dæmpe støjen indenfor lokalplanområdet, som kommer fra [adresse].

Lokalplanen fastsætter ingen mindstegrundstørrelse og grundende bliver i stedet reguleret efter bygningsregulerende bestemmelser. Ny bebyggelse skal opføres som tæt-lav boliger i to u-formede bygningssæt. Hvert bygningssæt skal være sammenbygget og opføres i 8,5 meters højde i to etager. Det samlede etageareal må ikke overstige 2.500m². Der kan opføres op til 22 boliger inden for området. Med bebyggelsesstrukturen vil der opstå indre gårdhaver, der åbner op mod det fælles friareal.

Lokalplanen udgør et areal på ca. 1,2 ha beliggende i byzone.

Vejadgang skal ske fra [adresse]. Der skal ligeledes sikres vejadgang til ejendommen [adresse], som har en tinglyst vejret ind gennem lokalplanområdet.

Miljøvurdering:

Forslag til lokalplan nr. 1343 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke medfører væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner og 8 uger for lokalplaner med tillæg, der har været i fordebat.

Høringsperioden for lokalplanen fastsættes til 4 uger, da lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Overtagelsespligt/frafaldserklæring:

Lokalplanområdet er privatejet og i byzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet grænser op til eksisterende boligområder, hvor vejanlæg, fortov og stier allerede er anlagt. Det vil derfor begrænse nyanlæggelse og råstofforbruget, at boligområdet kan tilknyttes eksisterende infrastruktur. Lokalplanen muliggør ligeledes en fortætning af bebyggelsen i forhold til eksisterende plangrundlag, og vil dermed optimere arealforbruget for området. Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 6. september 2022, pkt. 200:

at udvalget anbefaler over for byrådet, at forslag til lokalplan nr. 1343 vedtages og offentliggøres i 4 uger.

Beslutning fra Teknisk Udvalg, 6. september 2022, pkt. 200:

Anbefalet.

Beslutning fra Økonomiudvalget, 26. september 2022, pkt. 191:

Anbefales.

Malene Dahl tog forbehold for sin stillingtagen til byrådets behandling.

### Beslutning

Godkendt.

Fraværende: Ivan Mogensen, i stedet mødte Ruben Madsen El-Ahmad.

Fraværende: Albert Lassen, i stedet mødte Nils Jessen.

Fraværende: Klavs Olesen.